2020 var et hårdt år for den nordjyske turistbranche, men måske er der lys forude for den kommende sæson? Netop i år er det dog svært at spå om. Derfor ruster flere sig til en ny virkelighed – blandt andet Hotel Scheelsminde i Aalborg.

2020 var et hårdt år for den nordjyske turistbranche. Nu er vi i 2021, og coronavaccinen er her. Men selvom der måske er lys forude, er det stadig meget usikkert, om turismen i år kommer tilbage på et normalt niveau. Og så er det svært for turismebranchen at planlægge både forår og sommer. -	Vi satser selvfølgelig på at redde alt det, vi kan redde. Forhåbentlig få en god forårs-, i hvert fald en god sommersæson, og så håber vi gradvist, at Danmark bliver åbnet op, og vores venner i nabolandene kan komme hertil igen. Det er det, vi satser på. Vi er klar, siger Tonny Thorup, der er direktør i turismeorganisationen Destination Nord. Men åbner grænserne ikke, så er planen igen at hente turister i resten af landet. -	Vi håber jo, at vi kan få gang i begge dele, altså både danske og udenlandske gæster. Men ellers så trykker vi hårdt på, at danskerne igen tager til Nordjylland, siger han. Vi må omstille os Hos flere i turismeerhvervet har der været god tid til at gøre sig tanker om den kommende sæson. Blandt andet gør de sig på Hotel Scheelsminde i Aalborg nu klar til en ny virkelig, hvor der skal tages højde for frisk luft og god afstand. -	Vi drømmer jo om, at få lavet et udendørs wellnessområde. Både med sauna og solstole, siger Anemette Bühlmann, der er indehaver af Scheelsminde i Aalborg, og fortsætter: -	Og så har vi planer om at sætte vores park mere i spil. For eksempel i forhold til konferencegæster, så de kan være mere udenfor. Vi må omstille os til den nye virkelighed, som vi lever i. Derfor har de søgt om midler, blandt andet fra statens omstillingspulje, der er sat i verden for at hjælpe særligt turisme- og oplevelsesbranchen igennem coronakrisen. Pengene vil de bruge på de coronavenlige projekter. -	Jeg håber da, vi får del i puljen. Det er der ingen tvivl om, det ville i hvert fald hjælpe gevaldigt. Vi har jo renoveret lidt selv for egne midler, men det kan vi selvfølgelig ikke blive ved med. For sådan ligesom at komme helt rundt om corona og gøre os klar til fremtiden, så er midlerne jo vigtige for os, siger Anemette Bühlmann. Og det er en god ide at tænke corona ind i nye projekter, mener Tonny Thorup, direktør i Destination Nord. -	Jeg har total respekt for vores erhverv, som er dybt kreative i forhold til at finde nogle nye forretningsområder, siger han.